O‘zbekistonda BMT tashkil topgan kun nishonlandi

Poytaxtimizda 24-oktabr — Birlashgan Millatlar Tashkiloti tashkil topgan kun hamda O‘zbekiston va BMT hamkorligining 20-yilligiga bag‘ishlangan matbuot anjumani bo‘lib o‘tdi, deb xabar berdi O‘zA.

Matbuot anjumanida BMTning O‘zbekistondagi doimiy vakili Stefan Prisner, YUNISEFning O‘zbekistondagi vakili Robert Fuderich va boshqalar tomonidan O‘zbekiston va BMT hamkorligida amalga oshirilayotgan loyihalar, BMT tarkibiy tuzilmalari faoliyati haqida ma’lumot berildi hamda o‘zbek, rus, ingliz tilida chop etilgan risola taqdim etildi.
“Turkiston-press” yozishicha, bugun O‘zbekistonda BMT o‘ndan ortiq yo‘nalishda faoliyat olib boradi. Mamlakatimizdagi BMT vakolatxonasi tarkibida Bolalar jamg‘armasi, Sanoat taraqqiyot dasturi, Narkotiklarni nazorat qilish bo‘yicha dastur, Jahon sog‘liqni saqlash tashkiloti singari ixtisoslashgan muassasalar dasturlari faoliyat ko‘rsatmoqda. Shuningdek, ekologik muammolarni hal etish maqsadida BMT bilan hamkorlikda “Orol dengizi inqirozidan jabrlangan aholining hayotiy faoliyatini ta’minlash” deb nomlangan ilk loyiha ham ishlab chiqildi.